20040330

Решение на Съвета

от 30 март 2004 година

относно сключването на Споразумение между Европейската общност и Съединените американски щати за засилване и разширяване на Споразумението за митническо сътрудничество и взаимопомощ по митнически въпроси с оглед включване на сътрудничество по въпросите на сигурността на контейнерите и свързаните с това въпроси

(2004/634/EО)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за основаване на Европейската общност, и по специално член 133, във връзка с член 300, параграф 2, първо изречение от него,

като взе предвид предложението на Комисията,

като има предвид, че:

(1) Споразумението между Европейската Общност и Съединените американски щати за митническо сътрудничество и взаимопомощ по митнически въпроси [1] (CMAA) предвижда възможността то да бъде разширено с оглед нарастващите нива на митническо сътрудничество и тяхното допълване чрез споразумения в специфични сектори или по специфични въпроси.

(2) Комисията е договорила от името на Общността Споразумение със Съединените американски щати за засилване и разширяване на СМАА с оглед включването на сътрудничество по въпросите на сигурността на контейнерите и други свързани с това въпроси (Споразумението).

(3) Споразумението разширява митническото сътрудничество между Общността и Съединените американски щати, така че то да обхване въпросите на сигурността на контейнерите и други свързани с това въпроси. То предвижда започването и успешното разширяване на Инициативата за сигурност на контейнерите по отношение на всички пристанища на Общността, които отговарят на съответните изисквания. Споразумението включва и работна програма за по-нататъшни мерки по изпълнението, включително и развитието на стандарти за техниките за управление на риска, информация, изисквана за идентифициране на високорискови пратки, внасяни в страните и програми за промишлено сътрудничество.

(4) Необходимо е външно координиране на стандартите за митнически контрол със Съединените американски щати, за да се осигури сигурност по веригата на доставяне, като същевременно се гарантира свободният поток на легитимната търговия, извършвана с контейнери. По-специално, изключително важно е да се осигури възможността на всички пристанища на Общността да участват в Инициативата за сигурност на контейнерите на основата на общи принципи и в пристанищата на Съединените американски щати (САЩ) да са въведени подобни стандарти. Така пряката цел и съдържание на Споразумението се отнасят до улесняването на легитимната търговия между Общността и Съединените американски щати, като същевременно на базата на реципрочност се осигурява високо ниво на сигурност чрез отваряне на възможност за сътрудничество при разработването на действия в области на специфичен контрол, по отношение на които Общността има компетентност.

(5) Държавите-членки би трябвало да имат възможността да разширят Инициативата за сигурност на контейнерите по отношение на всички пристанища на Общността посредством споразумения със Съединените американски щати, които да посочват пристанищата на Общността, участващи в Инициативата за сигурност на контейнерите и да предвиждат разполагането на служители на митниците на САЩ при тях или да запазват подобни, вече съществуващи декларации на принципи за тази цел, при условие че тези споразумения са в съответствие с Договора и са съвместими със CMAA, така както то е разширено от Споразумението.

(6) Необходимо е да се осигури тясно сътрудничество между държавите-членки и институциите на Общността с цел по-нататъшното засилване и развитие на митническото сътрудничество по CMAA, така както то е разширено.

(7) За тази цел е необходимо да бъде създадена процедура, посредством която държавите-членки, предвиждащи договаряне на споразумения със Съединените американски щати по въпроси, обхванати от CMAA, така както е разширено, да нотифицират незабавно за своите намерения и да предоставят релевантната информация. Ако това бъде поискано от държава-членка или от Комисията, информацията подлежи на консултации, провеждани в кратък срок, между Комисията и държавите-членки.

(8) Основната цел на консултациите би трябвало да е улесняване обмена на информация и осигуряване на това, че споразуменията са съвместими с Договора и общите политики, и по-специално с общата рамка на сътрудничество със Съединените американски щати, заложена в CMAA, така както е разширено.

(9) Когато Комисията смята, че дадено споразумение, което държава-членка иска да изпълни със Съединените американски щати, е несъвместимо със CMAA, така както е разширено, или че въпросът трябва да бъде разгледан в рамките на СМАА, така както е разширено, тя съответно информира държавата-членка.

(10) Процедурата за консултации не може да накърнява съответната компетентност на държавите-членки и на Общността да сключват предвидените уговорки.

(11) Споразумението трябва да бъде одобрено,

РЕШИ:

Член 1

Одобрява от името на Европейската общност Споразумението между Европейската общност и Съединените американски щати за засилване и разширяване на Споразумението за митническо сътрудничество и взаимопомощ по митнически въпроси с оглед включването на сътрудничество по въпросите на сигурността на контейнерите и свързани с това въпроси (Споразумението).

Текстът на Споразумението е приложен към настоящото решение.

Член 2

Председателят на Съвета е упълномощен да посочи лицето/лицата, оправомощени да подпишат Споразумението, така че да обвържат Общността.

Член 3

1. Държавите-членки могат да поддържат или сключват със Съединените американски щати споразумения с цел да включат пристанищата на Общността в Инициативата за сигурност на контейнерите. Всяко такова споразумение трябва да се позовава на СМАА, така както е разширено, и да е съобразено с него, включително и по отношение на минималните стандарти, щом те бъдат приети.

Комисията и засегнатите държави-членки могат да провеждат консултации, за да се уверят, че всички такива споразумения са в съответствие със СМАА, така както е разширено.

2. Всяка държава-членка, преди да започне преговори за постигането на споразумения със Съединените американски щати, свързани с въпроси, различни от споменатите в параграф 1, но обхванати от СМАА, така както е разширено, нотифицира Комисията и другите държави-членки и предоставя релевантната информация заедно с нотификацията.

3. В рамките на осем работни дни от получаване на нотификацията, държавите-членки или Комисията могат да поискат консултации с другите държави-членки и Комисията. Консултациите се провеждат до три седмици след получаване на нотификацията. Когато въпросът е спешен, консултациите се провеждат без забавяне.

4. Не по-късно от пет дни след приключване на консултациите Комисията дава своето писмено мнение по въпроса за съвместимостта на споразуменията, за които е направена нотификация, със СМАА, така както е разширено, а когато това е уместно, уточнява и необходимостта въпросът да бъде разгледан в рамките на Споразумението.

5. Консултациите се провеждат в рамките на комитета, създаден по силата на член 247 от Регламент (EИО) № 2913/92 от 12 октомври 1992 г. за създаване на Митнически кодекс на общността [2].

6. Държавите-членки предоставят на Комисията и на другите държави-членки копия от споразуменията, посочени в параграфи 1 и 2, а също така и копия на актовете за тяхното денонсиране или изменение.

Съставено в Брюксел на 30 март 2004 година.

За Съвета

Председател

M. McDowell

[1] ОВ L 222, 12.8.1997, стр. 17.

[2] ОВ L 302, 19.10.1992, стр. 1. Регламент, последно изменен с Регламент (EО) № 2700/2000 на Европейския парламент и на Съвета (ОВ L 311, 12.12.2000, стр. 17).

--------------------------------------------------